b'\n_START_ARTICLE_\nKropssprog\n_START_PARAGRAPH_\nKropssprog er en form for ordl\xc3\xb8s (non-verbal) kommunikation og best\xc3\xa5r af sammens\xc3\xa6tningen af kropsholdning, ansigtsudtryk, \xc3\xb8jenbev\xc3\xa6gelser og gestus. Kropssproget fortolkes ofte ubevidst. Ordet "kropssprog" blev opfundet af den australske s\xc3\xa6lger, forfatter og marketingsekspert Allan Pease i begyndelsen af 1970\'erne._NEWLINE_Kropssprog er alts\xc3\xa5 en del af det  sprog, der mere eller mindre bevidst udtrykkes med vores krop og ansigtsudtryk. Kropssproget udtrykker vore indre tanker, og hvad vi synes om vores omgivelser og de mennesker, vi er sammen med._NEWLINE_Psykologen Albert Mehrabian fandt ved fors\xc3\xb8g ud af, at kropssproget og den nonverbale kommunikantion har den st\xc3\xb8rste betydning for, hvordan vi opfatter andre. Han er kendt for 7-38-55 reglen: vores opfattelse af andre og trov\xc3\xa6rdigheden af det, de siger, afg\xc3\xb8res af deres ord (7%),  betoning (38%) og kropssprog (55%). "Reglen" er en af de mest misforst\xc3\xa5ede koncepter inden for socialpsykologien. "Reglen" baseres p\xc3\xa5 nogle mindre fors\xc3\xb8g i starten af 1970\'erne, hvor deltagerne skulle give udtryk for, hvor meget v\xc3\xa6gt de lagde p\xc3\xa5 enkelte modaliteter i forbindelse med incongruente ytringer. Dvs. om deltagerne stolede mest p\xc3\xa5 ord, tone eller ansigtsudtryk, n\xc3\xa5r en person f. eks sagde: "Der er ikke noget problem" og s\xc3\xa5 kigger v\xc3\xa6k. _NEWLINE_Det er s\xc3\xa5ledes fejlagtigt at forst\xc3\xa5 kommunikation som v\xc3\xa6rende 93% nonverbal, det var ikke hvad fors\xc3\xb8gene af Mehrabian konkluderede_NEWLINE_Det var zoologen Desmond Morris, der skabte interessen for non-verbal kommunikation og kropssprog uden for forskerkredse med sin bog "The Naked Ape".'